**อย. ส่งของขวัญปีใหม่! เปิดตัว FDA e-Tracking  
ระบบติดตามสถานะคำขอทุกขั้นตอนแบบเรียลไทม์ ดันเศรษฐกิจไทยเติบโต**

อย. เปิดตัวระบบติดตามคำขออนุญาต FDA e-Tracking เป็นของขวัญปีใหม่ 2568 ให้แด่ผู้ประกอบการผลิตภัณฑ์สุขภาพ ยกระดับบริการ ช่วยให้ติดตามสถานะคำขอได้แบบเรียลไทม์ คาดการณ์เวลาอนุมัติได้ สามารถดูภาพรวมรายการคำขอได้ภายในหน้าเดียว ตอบสนองความต้องการผู้ประกอบการยุคดิจิทัล ส่งเสริมการเติบโตของอุตสาหกรรมผลิตภัณฑ์สุขภาพไทย ดีเดย์ 2 ม.ค. 68 นี้

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) เป็นองค์กรหลักด้านคุ้มครองผู้บริโภคและส่งเสริมผู้ประกอบการ  
ด้านผลิตภัณฑ์สุขภาพ เพื่อให้ประชาชนคนไทยมีสุขภาพและคุณภาพชีวิตที่ดี โดย อย. ได้ขานรับนโยบายรัฐบาลและข้อสั่งการของนายสมศักดิ์ เทพสุทิน รัฐมนตรีว่าการกระทรวงสาธารณสุข ในการเพิ่มศักยภาพ  
และโอกาสการเติบโตทางธุรกิจของไทย โดย อย. มีการให้บริการอนุมัติอนุญาตภายใต้ระบบอิเล็กทรอนิกส์  
ทุกระบบงาน ซึ่งการติดตามสถานะคำขอระบบเดิม ผู้ประกอบการจะต้องกรอกเลขดำเนินการเพื่อติดตามทีละรายการ ซึ่งจะได้ข้อมูลโดยไม่ลงรายละเอียดว่าอยู่ระหว่างดำเนินการในขั้นตอนใด อย. จึงได้ดำเนินการพัฒนาระบบติดตามคำขอรูปแบบใหม่ (FDA e-Tracking) ส่งมอบเป็นของขวัญต้อนรับปีใหม่ 2568 ภายใต้แนวคิด One Platform เพื่อให้ผู้ประกอบการสามารถติดตามสถานะคำขอการอนุมัติอนุญาตผลิตภัณฑ์สุขภาพ  
ทุกขั้นตอนได้แบบทันที เห็นภาพรวมของคำขอทุกรายการอย่างชัดเจนภายในหน้าเดียว รวมถึงมีระบบคาดการณ์เวลาในการอนุมัติอนุญาตคำขอเพื่อให้ผู้ประกอบการสามารถวางแผนธุรกิจได้อย่างแม่นยำ   
โดยผู้ประกอบการสามารถเข้าใช้งาน FDA e-Tracking ผ่านหน้าเว็บไซต์ อย. ได้ตั้งแต่วันที่ 2 มกราคม 2568 เป็นต้นไป

**เลขาธิการฯ อย.** กล่าวในตอนท้ายว่า ระบบ FDA e-Tracking ถือเป็นก้าวสำคัญในการยกระดับการบริการในยุคดิจิทัลให้มีประสิทธิภาพมากยิ่งขึ้น ทั้งนี้ อย. เน้นย้ำมาตรการการให้บริการที่สะดวก รวดเร็ว โปร่งใส เป็นธรรม และตรวจสอบได้ เพื่อตอบสนองความต้องการทุกภาคส่วนอย่างเต็มกำลัง   
โดยยังคงไว้ซึ่งมาตรฐานความปลอดภัยในงานคุ้มครองผู้บริโภค พร้อมส่งเสริมอุตสาหกรรมเศรษฐกิจผลิตภัณฑ์สุขภาพของประเทศไทยให้เติบโตอย่างยั่งยืน เป็นส่วนหนึ่งในการผลักดันไทยเป็นศูนย์กลางผลิตภัณฑ์สุขภาพในระดับภูมิภาคต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 27 ธันวาคม 2567 ข่าวแจก 72 / ปีงบประมาณ พ.ศ. 2568**